P. Hrušovský, predseda NR SR: (2004-01-20):
I. Hopta, poslanec: Vážený pán predseda parlamentu, vážený pán minister, vážené dámy, vážení páni. Dovoľte mi, aby som začal tak trošku nadľahčene, že vystupujem, a trošku mám aj strach, lebo ako mi hovoril na chodbe pán Mikloško, že ak nezahlasujem za zmluvu, budem sa tritisíc rokov pražiť v pekle, no tak (so smiechom)... To je môj osud. Ale teraz vážne. Vážené dámy, vážení páni, uvedomujem si, že každý poslanec, ktorý tu bude hovoriť za Komunistickú stranu Slovenska, sa môže dostať do podozrenia a budú sa porovnávať naše názory terajšie s názormi do roku 1989 a s praxou, ktorá tu bola do roku 1989. Chcem povedať, že túto zmluvu podľa môjho názoru treba porovnávať z viacerých hľadísk. Predovšetkým z právneho hľadiska si treba uvedomiť, že náš štát uzatvára zmluvu so štátom Vatikán. Z morálneho hľadiska a z finančného hľadiska, čo nás to bude stáť. Môj kolega Ondriaš tu hovoril o niektorých aspektoch. Dovoľte mi, aby som aj ja pripomenul niektoré veci, ktoré sú problematické pre nás ako poslancov Komunistickej strany Slovenska. Po prvé. Je to problém, že Slovenská republika sa v ústave zaviazala, že sa neviaže na žiadne náboženstvo ani ideológiu. Myslíme si, že táto zmluva to svojím spôsobom porušuje, pretože práve preferuje určitú ideológiu alebo určité náboženstvo. Problematický je aj ďalší bod zmluvy, ktorý hovorí o tom, že zriaďovateľ katolíckej školy má právo vymenovať, odvolať riaditeľa školy v súlade s právnym poriadkom Slovenskej republiky. Ja chcem trošku polemizovať s týmto názorom, lebo podľa môjho názoru, ak sa mýlim, tak pán minister ma určite opraví, v cirkevných školách neexistujú rady škôl, respektíve tieto uznesenia rady škôl o voľbe riaditeľov by mali byť záväzné potom aj pre zriaďovateľov, čiže cirkevné organizácie. Po tretie. Zriaďovateľ katolíckej školy schvaľuje kritériá na prijímanie žiakov. Nejako mi tu chýba, že sa vypúšťa, že tieto kritériá by mali byť v súlade s kritériami, ktoré určí aj štát. Po štvrté. Slovenská republika nebude požadovať, aby katolícke školy uskutočňovali také výchovné a vzdelávacie programy, ktoré nezodpovedajú katolíckej výchove a vzdelávaniu. Ja plne súhlasím s tým, že ak sa bude vyučovať náboženská výchova a rešpektujem, že naše deti budú mať na výber z dvoch možností, čiže z etickej výchovy a náboženskej, že plne by som chápal, že obsah vzdelávania  náboženskej výchovy by zodpovedal náboženskej problematike. Ale ak táto otázka rieši celkovú výchovu a vzdelávanie v cirkevných školách, že má zodpovedať katolíckej výchove, tak sa obávam trošku z obsahovej náplne vyučovania predovšetkým prírodovedeckých predmetov. Po ďalšie. Slovenská republika sa v tejto zmluve zaväzuje, že katolíckym školám sa poskytuje finančné zabezpečenie v rovnakom rozsahu, ako majú všetky ostatné školy v súlade s právnym poriadkom Slovenskej republiky. Súhlasím s tým, len na druhej strane katolícke školy tým svojím spôsobom budú trošku uprednostnené voči štátnym školám, pretože štát aj iným spôsobom prispieva cirkvi, čiže dáva napríklad zhruba 600 miliónov korún ročne. Po ďalšie. Katolícke pedagogické a katechetické centrum zriadené Konferenciou biskupov Slovenska podporované Slovenskou republikou bude po dohode s ministerstvom školstva zabezpečovať odborné a metodické riadenie katolíckych škôl. Ja si myslím, že na prvom mieste by nemalo byť katolícke pedagogické a katechetické centrum, ale na prvom mieste by odborné riadenie škôl predsa len mal zabezpečovať štát, čiže štát by mal byť garantom tohto procesu a, samozrejme, nenamietam, ak sa budú na tom podieľať potom v rámci cirkevných škôl aj cirkevné organizácie, ale garant štátu by mal byť alebo štát by mal byť prvoradým garantom. Slovenská republika, po ďalšie, a katolícka cirkev budú spolupracovať v procese prípravy a tvorby výchovno-vzdelávacích programov v oblasti vzdelania, výchovy v katolíckych školách. Ja som už o tom hovoril, čiže výchovno-vzdelávacie programy by mali byť jednotné pre celé územie Slovenskej republiky, a ak by mala vstupovať cirkev do tejto problematiky, tak mala by vstupovať predovšetkým do vyučovania náboženstva. Pre mňa je veľmi problematický článok 2 bod 3 - Slovenská republika umožní v zhode s vôľou rodičov alebo zákonným zástupcom vyučovanie katolíckeho náboženstva aj v predškolských zariadeniach. Pri všetkej úcte a pri rešpekte, že vyznávame iné svetonázory, myslím si, že zaťahovať výučbu náboženstva už do predškolských zariadení by podľa môjho názoru nesplnilo to, čo by malo splniť, a ja si neviem ani z technického hľadiska predstaviť situáciu, ktorá môže vzniknúť najmä v dedinských materských školách, kde otvorene hovorím, kde väčšina občanov sa hlási k náboženstvu. Na mnohých dedinách je to rôzne náboženstvo. Sú však aj deti, ktorých rodičia si nebudú želať, ako sa bude zabezpečovať tento vyučovací proces alebo výchova v predškolských zariadeniach, keď dve deti budú mať také náboženstvo, dve iné a trebárs tri nebudú mať žiadne náboženstvo. Čiže môže tu nastať naozaj veľký problém a už aj tak zaťažené financovanie našich predškolských zariadení podľa môjho názoru utrpí ďalšiu finančnú ujmu. Piaty bod hovorí o tom, že katolícke náboženstvo sa vyučuje podľa určených plánov, učebných osnov, ktoré schvaľuje Konferencia biskupov Slovenska po vyjadrení ministerstva školstva. S tým môžem len súhlasiť, pretože obsah, naozaj do toho by, ak sa dohodne štát, mali hovoriť cirkevné organizácie. Nemôžem súhlasiť s tým, že hospitácia alebo školské inšpekcie by mali byť garantované v katolíckych školách len v podstate zo strany cirkví. Hospitáciu na vyučovaní katolíckeho náboženstva vykonávajú osoby poverené príslušnou vrchnosťou katolíckej cirkvi. Riaditelia školy im umožnia túto činnosť vykonávať. Dostávame sa do situácie, že riaditeľ školy de facto svojím spôsobom podľa tohto paragrafu nebude mať právo sa zúčastňovať na týchto hospitáciách. Ak nie je pravda, pán minister, tak potom som rád, že sa mýlim, to znamená, že riaditeľ školy kedykoľvek bude mať možnosť o tejto problematike hovoriť. Veľmi problematický je článok päť, ktorý zavádza vysokoškolské pastoračné centrá na vysokých školách. Vážené dámy, vážení páni, ja si veľmi dobre pamätám a mnohí z vás takisto, že na vysokých školách do roku 1989 existovali ústavy marxizmu-leninizmu. Dnes de facto tieto ústavy marxizmu-leninizmu sa menia na vysokoškolské pastoračné centrá. Štát ich bude svojím spôsobom financovať, ale riadiť z odbornej stránky ich bude rektor vysokoškolského pastoračného centra, ktorý je na základe poverenia vrchnosťou katolíckej cirkvi. Chcem vám pripomenúť, že aj vtedy existovali ústavy marxizmu-leninizmu do roku 1989, aj vtedy si komunistická strana neosvojovala právo vymenovať týchto riaditeľov, že zostalo to v rukách štátu, zostalo to v rukách ministra školstva, ktorý vymenoval riaditeľov týchto ústavov. Čiže my sme sa dostali do paradoxnej situácie, že jedny ideologické ústavy nahrádzame inými ideologickými ústavmi. Ja si neviem predstaviť situáciu, ktorá by existovala trebárs do roku 1989, že vtedajšia Československá socialistická republika by uzatvorila zmluvu so štátom Vatikán a na základe tejto zmluvy by štát v štáte Vatikán podporoval nejaké ústavy marxizmu-leninizmu na svojej pôde, lebo v podstate je to obdobné. My uzatvárame zmluvu s iným cudzím štátom, uzatvárame zmluvu so štátom Vatikán a v podstate ideológia, ktorú reprezentuje tento štát, sa bude vykonávať u nás vo vysokoškolských centrách za naše finančné prostriedky s tým, že štát nemá do toho čo hovoriť. Čiže sú to mnohé problematické otázky, o ktorých je možné diskutovať, a myslím si, že v tejto situácii naozaj musím súhlasiť so svojimi predrečníkmi zo strany Smer, že Slovenská republika, ktorá bola budovaná a mala by byť budovaná ako občianska spoločnosť, prijatím tejto zmluvy sa de facto mení svojím spôsobom na cirkevnú spoločnosť, kde jedna ideológia je povýšená nad ideológiu druhú, a môj kolega Ondriaš to veľmi pekne povedal. Prosím, ak súhlasíme s touto otázkou, potom poďme riešiť nielen ostatné cirkvi, ale poďme riešiť aj tých, ktorí sa nehlásia k žiadnej ideológii, pretože aj títo občania sú daňoví poplatníci Slovenskej republiky, aj oni majú právo vyznávať a vyznávajú určité hodnoty, a ak štát prispieva finančne na jednu ideológiu, potom by mal prispievať aj na ideológiu iným. Ďakujem vám za pozornosť.